Aasta algas AESL’i dokumentide sorteerimisega. Oleme jätnud meie kõige suurema dokumentide kogu tänaseni, et väiksemad kogud ennem korda teha. Kuna Liidu dokumentide kogu koosneb mitmekümnest kastist tegime seda ühistööna ja pühendasime igal nädalal terve enne lõunase perioodi sellele. Nüüd oleme jõudnud nii kaugele, et sorteerime erinevaid kategooriaid. Oleme aru saanud, et mõnest asjast on meil mitu eksemplari aga samuti mõned aastakäigud pole veel silmapiirile tulnud.
August Kangro ja Mara Piira on oma peale võtnud Liidu ja esindajate kogu koosolekute aruannete ja protokollide korrastamise. Eili Annuk tegeleb endiselt Meie Kodu indeksi ja surmakuulutuste andmebaasiga. Reet Simmul täiendab isiklikke dokumentide andmebaasi. Jüri Woan korrastab arhiivi raamatukogu ja hoolitseb fotokogu eest. Elvi Suviste valmistab filmide, video- ja helilintide andmebaasi.
Traditsiooniline arhiivi suvekool peeti juuni lõpul Viljandis. EAA sai jälle toetust Rahvuskaaslaste Fondilt ja oleme selle eest tänulikud. See toetus võimaldas osaliselt reisikulusid katta neljale vabatahtliku töötajale. Eili Annuk, Maie Barrow, Reet Simmul ja Jűri Woan võtsid osa viiepäevasest õppekavast (pildil v-p Lea, Eili, Reet, Maie, Raivo ja Jüri). Foorumi päeval Jüri Woan tutvustas meie fotode kogu ja Reet Simmul rääkis Einsaare/Mieleni pere arhiivist. EAA Nõukogu liikmed Lea Holm ja Raivo Kalamäe täiendasid austraalia rühma. Enne suvekooli kasutasime võimalust külastada mäluasutusi Tallinnas. Jätkasime koostööd Filmiarhiiviga, viies neile filme ja helilinte millest saame tagasi digitaal koopiad. Arhiiv oli vaimustatud ühest Eesti Päevade filmist kus oli nii film kui heli.
Aasta jooksul on olnud kaks näitust. Esimene pühitses SES rahvatantsu rühma 75a juubelit. Praegune näitus meenutab möödunuid Eesti Päevi aegadelt kus meil olid suured ja võimsad koorid, rohkearvulised rahvatantsu rühmad ja palju sportlasi.
Uurijate arv kasvab iga aastaga. Mõned uurivad pagulaspõlve ajalugu, teised on eesti kunstist ja kultuurist huvitatud, kolmandad kasutavad eesti teemasid oma õppetöös. Emaili kaudu tulevad järjekindlalt pärimised nii sugulaste, sõprade või tuntud seltskonna tegelaste kohta. Vastame nii palju kui saame aga kahjuks väga tihti puuduvad andmed. EAAs on ainult andmed nende kohta kes on ise oma dokumendid meile andnud või kelle kohta on teised materjali saatnud.
Täname kõike kes on meie tööd aidanud ja meie töö vastu huvi tundnud. Arhiiv on aasta jooksul avatud kesknädalal kella kümnest kuni kella kolmeni ja külalised on alati teretulnud. Palun helistage ette arhivaar Maie Barrow’le telefon 02 9399 7636 (kodus) või mobiil 0422 215 864.
Külastage meie kodulehekülge: archives.eesti.org.au, e-post archives[at]eesti.org.au